b"\n_START_ARTICLE_\nMads Anden\xc3\xa6s\n_START_SECTION_\nKarriere\n_START_PARAGRAPH_\nI 1993 ble han direkt\xc3\xb8r for Centre of European Law ved King's College, University of London, en stilling han besatte til 1999. Han gikk deretter over til stillingen som direkt\xc3\xb8r ved British Institute of International and Comparative Law i London, der han var til 2005. Andenes har ogs\xc3\xa5 v\xc3\xa6rt professor ved University of Leicester, Senior Fellow ved Institute of European and Comparative Law, Oxford University og Senior Research Fellow ved Institute of Advanced Legal Studies, University of London. Han har v\xc3\xa6rt gjesteprofessor ved Sapienza Universit\xc3\xa0 di Roma (2002\xe2\x80\x9309), Universit\xc3\xa9 Libre de Bruxelles, Universit\xc3\xa0 degli Studi Roma Tre, Universit\xc3\xa4t Wien, v\xc3\xa6rt professeur invit\xc3\xa9 ved Universit\xc3\xa9 Panth\xc3\xa9on-Sorbonne i Paris og har tilbrakt perioder ved Humboldt-Universit\xc3\xa4t zu Berlin. I 2005 var han Fellow ved Netherlands Institute for Advanced Study in the Humanities and Social Sciences. Han var direkt\xc3\xb8r ved Norsk senter for menneskerettigheter fra 2007 til 2008._NEWLINE_Anden\xc3\xa6s har v\xc3\xa6rt redakt\xc3\xb8r, forfatter eller medforfatter i sv\xc3\xa6rt mange utgivelser b\xc3\xa5de i Norge og internasjonalt. Han er forfatter og medforfatter av mer enn 50 b\xc3\xb8ker og er redakt\xc3\xb8r av flere tidsskrifter og bokserier. Som forsker har han i de senere \xc3\xa5rene arbeidet med EUs indre marked og gjennomf\xc3\xb8ringen av europeiske og internasjonale forpliktelser i nasjonal rett (ogs\xc3\xa5 erstatningsrettslige og andre sanksjonsregler). Han har ogs\xc3\xa5 arbeidet med domstolenes uavhengighet, minoritetsrettigheter, personvern og ny teknologi, samt bruken av forholdsmessighetstandarder i nasjonal, europeisk og internasjonal rett. Anden\xc3\xa6s konsentrerer seg n\xc3\xa5 s\xc3\xa6rlig om gjennomf\xc3\xb8ringssp\xc3\xb8rsm\xc3\xa5l, forholdet mellom politiske beslutningsprosesser og rettslig vern for individuelle rettigheter, og vernet om ytringsfriheten._NEWLINE_Anden\xc3\xa6s har v\xc3\xa6rt juridisk r\xc3\xa5dgiver i European Bank for Reconstruction and Development (EBRD) i London, der han hadde s\xc3\xa6rlig ansvar for lovreformprosjekter i de tidligere kommuniststatene. Han har v\xc3\xa6rt konsulent for Verdensbanken og Det internasjonale pengefondet (IMF). Fra 2009 er Anden\xc3\xa6s medlem av FNs arbeidsgruppe for vilk\xc3\xa5rlig fengsling. Anden\xc3\xa6s har hatt en rekke internasjonale verv, inkludert generalsekret\xc3\xa6r i F\xc3\xa9d\xc3\xa9ration internationale de droit europ\xc3\xa9en 2000\xe2\x80\x932002, Honorary Secretary i United Kingdom Association of European Law 1997\xe2\x80\x932008 og Honorary Secretary i United Kingdom Committee of Comparative Law 1999\xe2\x80\x932005 og Chair i Association of Human Rights Institutes (2009). Anden\xc3\xa6s er medlem av International Law Associations Securities Law Committee. Han var ogs\xc3\xa5 medstifter av den norske avdelingen av the International Commission of Jurists, der han ogs\xc3\xa5 har v\xc3\xa6rt styremedlem._NEWLINE_Anden\xc3\xa6s har v\xc3\xa6rt Fulbright Fellow ved Columbia University i New York. Han er Honorary Fellow i Society of Legal Studies (Storbritannia), Fellow i International Academy of Commercial and Consumer Law og Fellow i Royal Society for Arts.\n_START_SECTION_\nPriser og utmerkelser\n_START_PARAGRAPH_\nI 2019 be han oppnevnt til Queen's Counsel honoris causa av dronning Elizabeth II. Han er f\xc3\xb8rste nordmann til \xc3\xa5 oppn\xc3\xa5 denne \xc3\xa6resbmerkningen._NEWLINE_I november 2009 ble Anden\xc3\xa6s utnevnt til ridder av den franske \xc3\x86reslegionen (Chevalier dans l'Ordre national de la L\xc3\xa9gion d'honneur), som deles ut av Frankrikes president. Utmerkelsen fikk han for sin innsats for \xc3\xa5 fremme fransk rett i Storbritannia._NEWLINE_Anden\xc3\xa6s er ogs\xc3\xa5 kommand\xc3\xb8r av Republikken Italias fortjenstorden."